**♦ POEM**

*Gavriil Stiharul*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Priveghiul buzelor: rugăciunea

aplecându-se peste cuvinte –

ele vor aduce slavă

ploilor şi sărutărilor fierbinţi,

şi petalelor de crin risipite în mângâierea adierii de praznice.

Ce sfinte sunt binecuvântările

mlădiate de şoaptele feciorelnice ale suferinţei.

În noi sunt zorile de fiecare dată

când dimineaţa deschidem ochii ca o înviere.

Îmi mântuiesc şi eu sufletul

odată cu iarba paşilor tăi

care au îndrăznit încă o dată să salte

în iluzia păsării biruitoare peste noapte.